ซิกน่าดันเบี้ยโต20%เจาะฐานพันธมิตรรายใหม่เพิ่ม
ซิกน่าฯ ตั้งเป้าเบี้ยรวม 1,600 ล้านบาท เพิ่มขึ้น 20% เจาะฐานลูกค้าพันธมิตรรายใหม่
2 มี.ค. 2555

ซิกน่าฯ ตั้งเป้าเบี้ยรวม 1,600 ล้านบาท เพิ่มขึ้น 20% เจาะฐานลูกค้าพันธมิตรรายใหม่
นายแกรี่ เวนย์ เด็นสันประธานเจ้าหน้าที่บริหารและผู้จัดการประจำประเทศไทย บริษัท ซิกน่า ประกันภัย เปิดเผยว่า ปี 2555 บริษัทตั้งเป้ารับรวม 1,600 ล้านบาท เพิ่มขึ้น 20% จากปี 2554 และตั้งเป้ารายได้รวม 1,780 ล้านบาท เพิ่มขึ้น 40% ตั้งเป้ากำไร 36 ล้านบาท จากปี 2554 ที่มีกำไร 25 ล้านบาท 
“ปีที่ผ่านมาเป็นปีแรกที่เริ่มมีกำไรหลังจากเข้ามาทำธุรกิจในประเทศไทยได้ 4 ปี ซึ่งผลจากยอดขายและรายได้เติบโตอย่างก้าวกระโดด” นายเด็นสัน กล่าว
นายเด็นสัน กล่าวว่า ปีนี้จะใช้กลยุทธ์การออกแบบประกันที่ยึดลูกค้าเป็นศูนย์กลาง เช่น แบบประกันอุบัติเหตุผู้สูงอายุที่ให้ความคุ้มครองครอบคลุมเรื่องกระดูกแตกหัก รวมถึงค่าใช้จ่ายในการตรวจความหนาแน่นของมวลกระดูกแก่ผู้สูงอายุ ซึ่งเป็นการป้องกันการเกิดกระดูกผุในอนาคต ดูแลครอบคลุมตามความต้องการของลูกค้า
นอกจากนี้ จะเพิ่มพันธมิตรทางธุรกิจเพื่อให้เข้าถึงลูกค้าให้กว้างขวางขึ้น โดยมีแผนเพิ่มอีก 4 ราย ส่วนการทำงานกับพันธมิตรเก่าจะลงลึกถึงการวิเคราะห์และบริหารข้อมูลที่แม่นยำ 
สำหรับปี 2554 มีเบี้ยรับรวม 1,340 ล้านบาท เพิ่มขึ้น 35% มีรายได้รวม 1,277 ล้านบาท โตขึ้น 80% จากปัญหาน้ำท่วมหนัก แต่ไม่กระทบต่อการทำตลาดของฝ่ายขายทางโทรศัพท์ที่มีอยู่ 800 ราย ซึ่งเป็นช่องทางหลักของบริษัท